Vyhlásenie predkladateľa

Návrh nariadenia vlády Slovenskej republiky, ktorým sa ustanovuje  výška finančného príspevku na prevádzku poskytovanej sociálnej služby na rok 2027 sa predkladá na rokovanie vlády Slovenskej republiky s rozporom s

1. Združenie miest a obcí Slovenska (ZMOS):
· Odmieta ďalšie zvyšovanie finančných príspevkov pre neverejných poskytovateľov nad rámec zákona, pokiaľ toto navýšenie nebude v plnom rozsahu kryté zo štátneho rozpočtu.
Pripomienka presahuje rámec návrhu nariadenia vlády a jej akceptovanie by si vyžadovalo novelizáciu zákona č. 448/2008 Z. z. o sociálnych službách v znení neskorších predpisov.

· Žiada prepracovať doložku vplyvov, pretože nesúhlasí s tvrdením, že negatívne vplyvy na rozpočty obcí (vyčíslené na viac ako 16 mil. EUR) sú rozpočtovo zabezpečené.
Pripomienka nebola akceptovaná z dôvodu, že reforma (zákon č. 406/2025 Z. z.) obciam od 1. júla 2026 odľahčila rozpočty o cca 52 mil. EUR ročne, nakoľko povinnosť financovať pobytové služby neverejných poskytovateľov prešla na vyššie územné celky. Obciam pritom zostal zachovaný pôvodný podiel na dani z príjmov fyzických osôb.

· Kritizuje netransparentnosť a neoveriteľnosť výpočtov negatívnych dopadov na obce a žiada doplniť presné vstupné údaje a koeficienty.
Predkladateľ vypracoval analýzu vplyvov v súlade s jednotnou metodikou a obsahuje všetky údaje potrebné na identifikáciu dopadov na verejné financie.

· Žiada vyhodnotiť, ako zvýšenie príspevkov pre neverejný sektor ohrozí finančnú kapacitu obcí pri financovaní ich vlastných verejných zariadení.
Pripomienka presahuje rámec návrhu nariadenia vlády a jej akceptovanie by si vyžadovalo novelizáciu zákona č. 448/2008 Z. z. o sociálnych službách v znení neskorších predpisov.

2. Samosprávne kraje Slovenska (SK8) a Žilinský samosprávny kraj (ŽSK) 
· Žiadajú, aby od roku 2027 financovanie ambulantných sociálnych služieb prešlo kompletne do kompetencie miest a obcí.
Pripomienka presahuje rámec návrhu nariadenia vlády a jej akceptovanie by si vyžadovalo novelizáciu zákona č. 448/2008 Z. z. o sociálnych službách v znení neskorších predpisov.

· Požadujú zavedenie automatického valorizačného mechanizmu, ktorý by finančné príspevky naviazal na mieru inflácie a rast minimálnej či priemernej mzdy.
Pripomienka presahuje rámec návrhu nariadenia vlády a jej akceptovanie by si vyžadovalo novelizáciu zákona č. 448/2008 Z. z. o sociálnych službách v znení neskorších predpisov.

· Namietajú proti výške príspevku pre špecializované zariadenia v ambulantnej forme, ktorý považujú za nelogicky vysoký v porovnaní s pobytovou formou.
Pripomienka nebola akceptovaná, keďže výška finančného príspevku na prevádzku pre špecializované zariadenie v ambulantnej forme bola stanovená na základe priemerných bežných výdavkov vykázaných poskytovateľmi sociálnych služieb v Informačnom systéme sociálnych služieb. Navrhovaná výška príspevku tak zodpovedá reálne vykázaným výdavkom daného druhu a formy sociálnej služby.

3. Únia miest Slovenska (ÚMS) 
· ÚMS navrhovala zvýšiť finančný príspevok pre zariadenia pre seniorov a zariadenia opatrovateľskej služby na úroveň špecializovaných zariadení (t. j. na 521 € mesačne).
[bookmark: _GoBack]Pripomienka nebola akceptovaná, nakoľko považujeme navrhované výšky finančného príspevku za primerané, keďže vychádzajú z priemerných bežných výdavkov jednotlivých druhov sociálnych služieb vykázaných poskytovateľmi v Informačnom systéme sociálnych služieb. Navrhované zjednotenie výšky príspevku pre zariadenie pre seniorov, zariadenie opatrovateľskej služby a špecializované zariadenie nie je podložené údajmi o výdavkoch a viedlo by k zvýšeniu negatívnych vplyvov na rozpočty verejnej správy bez preukázania vecnej potreby takéhoto navýšenia.

